Ołocàusto

El tèrmano **Olocàusto** denòmena, partindo da ła seconda metà del XX secoło, el zenosìdio dei cuałi i zera stai responsàbiłi łe autorità de ła Zermània nazista e i so liai inte i confronti dei ebrei d'Eoropa e, par estension, el stermìnio de tute łe categorie de persone dai nazisti retegneste "indezideràbiłi" o "inferiori" par motivasion pułìteghe o rasiałi. Oltre che ai ebrei, łe zera stae vìteme de l'Olocàusto łe popołasion slave de łe rejon ocupae inte l'Eoropa orientałe e inte i Balcani, neri eoropei, e anca prezonieri de guera sovièteghi, opositori pułìteghi, masoni, menoranse ètneghe cofà rom, sinti e jenisch, grupi rełijozi cofà testimoni de Zeova e pentecostałi, omosesuałi, handicapai mentałi e/o fìzeghi.

Intrà el 1933 e el 1945, łe zera stae sirca 15-17 milioni łe vìteme de l'Olocàusto, de anbedó i sesi e de tute łe età (sensa vardar ansiani e putełi), intrà sti cuà 5-6 milioni de ebrei.
La paroła "Olocàusto" ła deriva dal grego ὁλόκαυστος (*holòkaustos*, "intieramente bruzà"), a so volta formada da ὅλος (*hòlos*, "tuto intiero") e καίω (*kàiō*, "bruzo") e ła zera inisialmente doparada a denomenar ła pì drita forma de sacrifiso prevedesta dal zudaismo. L'Olocàusto, in cuanto zenocidio dei ebrei, el ze identifegà pì coretamente col tèrmano ***Shoah*** (, let. "catàstrofe, desfamento") che el ga catà ła so razon stòrego-pułìtega inte el difondesto antisemitismo secołare.

L'ełimenasion de sirca i du tersi dei ebrei de Eoropa ła zera stada organizada e portada verso el conpimento da ła Zermània nazista mediante un conpleso aparà aministrativo, econòmego e miłitare che el ghea traesto-drento granda parte de łe struture de podere burocràteghe del rezime, co un desviłupo progresivo che el ga vesto scumìsio inte el 1933 co ła segregasion dei ebrei todeschi, e el zera ndà vanti, stendéndose in tuta l'Eoropa ocupada dal Terso Reich inte el ndar de ła seconda guera mondiałe, col consentramento e ła deportasion, tocando el so ponto pì baso dal 1941 col stermìnio fìzego co ła dòpara ecidi de masa sul teritòrio da parte de reparti speciałi, e soratuto in struture de stermìnio predisponeste aposta (canpi de stermìnio), inte el cuało atuar cueła che i nazisti i ghea denomenà *[[sołusion finałe de ła cuestion ebràega]]*. No se cata fora inte ła istòria pusibiłità de paragon col copamento dei ebrei inte i sentri de stermìnio, sia par łe so dimension e sia par łe caraterìsteghe organizative e tècneghe inplegae da ła màchina de desfasion nazista.

### Olocàusto e Shoah
El tèrmano Olocàusto el definise orìzenariamente un tipo de sacrifiso de ła rełijon grega, ebràega e dei culti dei Cananei, andove cheło che el se sacrìfega el vien totalmente ardesto. Inte ła Tanakh, *יolah* el ze un tèrmano recorente, spesalmente inte l'ocazion de sacrifisi rituałi, de animałi copai e bruzai su l'altare del ténpio, par renovar ła liansa intrà Dio de Israełe e el pòpoło. 

Inte el grego antigo (e de sevente inte el latin cofà *holocaustum*) sto tèrmano el denomenava un tipo de sacrifiso rełijozo inte el cuało el corpo de ła vìtema animałe, dopo del so sasìnio, ła vegnea conpletamente bruzada, cusita che nisuna parte comestìbiłe ła podese vegner dopo magnada. Sto rito rełijozo el zera metesto in pràtega inte łe èpoche antiga e arcàega sia inte el mondo grego sia in cueło ebràego cofà in altre siviltà de l'Àzia Menor. 

Difondesto in vàrie łéngue romanze soło cofà tèrmano àulego, el divien un tèrmano frecuente inte el łénguajo zornalìstego britànego inte el ndar de ła seconda guera mondiałe par descrìvar łe grave pèrdite umane miłitari e siviłi. Dal 1943 i anbienti ebràeghi de léngua ingleze i dòpara el tèrmano par referirse al stermìnio dei ebrei in corso inte l'Eoropa continentałe.

Uno dei primi dòpari del tèrmano ołocàusto da parte de ła stanpa zenerałista ła se ga inte ła didascałia de na foto publegada inte el 7 de majo 1945 inte łe revista *[[Life (revista)|Life]]* inte l'artìcuło "German atrocities" rełasionada al renvegnimento dei prezonieri copai inte el canpo de Gardelegen.

Da ła seconda metà del Novezento el tèrmano "ołocàusto" el ze entrà-parte del łénguajo comun par descrìvar el stermìnio sorbio dai ebrei de Eoropa e de consevensa par denomenar l'insieme de łe pułìteghe de zenosìdio de ła Zermània nazista de Adolf Hitler e dopo pì largamente anca par denomenar altri fenòmani de masacri o zenosidi de masa de larga scała.

Par via del signifegà rełijozo del tèrmano, racuanti, ebrei ma miga solché lori, i vede inapropià inplegasion de sto tèrmano in sto contesto, definindo ofensivo el paragon o asociasion del sasìnio de milioni de ebrei a na "oferta a Dio". El tèrmano **[[Shoah]]** (*Shoah* o *Sho'ah*), el ze sta cusita sta adotà dal 1940 par descrìvar spesifegamente ła trazèdia ebràega de cuel perìodo stòrego. "Shoah" , signìfega "dezołasion, catàstrofe, dezastro".

### Mecanismo del zenosìdio

Le ełimenasion de masa łe vegneva conduzeste in magnera sistemàtega: łe vegneva fazeste liste detajae de vìteme prezenti, future e potensiałi, cusita cofà che ze sta catà-fora anca precize e curae rezistrasion de łe ezecusion. 

Par de pì, grandi sforsi par catar magnere pì efisenti i ze stai metesti in pie inte el ndar de l'ołocàusto nazista, par ezénpio pasando da l'invełenamento co monòsido de carbònio dei canpi de stermìnio de l'Oparasion Reinhard de Bełżec, Sobibór e Treblinka, al dòparo del Zyklon-B de Majdanek e Auschwitz; càmare a gas che łe doparava monòsido de carbònio par i omisidi de masa łe vegneva doparai inte el canpo de stermìnio de Chelmno. 

Zontàndose a łe ezecusion masive, i vegnea fazesti anca esperimenti mèdeghi sui prezonieri de tute łe età.

## Notasion

## Altri projeti

## Linganbi foresti